Justin Bieber á Íslandi : Kom við á Lemon í Reykjanesbæ Justin Bieber er mættur til landsins . vísir Kanadíski tónlistamaðurinn Justin Bieber lenti í dag á Keflavíkurvelli en ekki er ljóst hvort hann sé í fríi eða einungis að millilenda . Bieber keyrði beint í Reykjanesbæ og lagði hann beint fyrir utan Lemon í Reykjanesbæ . „ Því miður hafði hann ekki tíma til að borða en hann sagðist hugsanlega ætla koma aftur seinna , “ segir Jón Þór Gylfason , eigandi Lemon í Reykjanesbæ . „ Hann mætti ásamt svona fimmtán lífvörðum á tveimur risastórum Mercedes Benz sendiferðabifreiðum . Hann er greinilega hér ásamt tveimur vinum sínum en þeir hlupu allir meðfram Lemon og í áttina að sjónum , þar er svona grjótgarður og vinsæll staður fyrir túrista . “ Jón segir að þeir félagar hafi verið með myndavélar og búnað til að taka upp . „ Þegar hann kom til baka þá tóku tveir starfsmenn Lemon á móti honum og fengu að spjalla aðeins við hann . Lífverðir hans pössuðu vel að enginn myndi taka myndir af honum . Hann spurði starfsmennina hvernig væri að búa á Íslandi og svona . Hann sagði síðan sjálfur að hann væri í stoppi hér á Íslandi og vildi ekki að það væri verið að taka myndir af honum . “